OpenLLM-France/wikimedia huggingface dataset:
# Loubna Abidar

Loubna Abidar (Marrakex, 1985eko irailaren 20a) marokoar zinemako aktorea da. 2015eko Nabil Ayouchen Much Loved filmean izandako protagonista rolagatik da ezaguna.

## Biografia

Hiru seme-alaben artean zaharrena da; aita amazigha du eta ama arabiarra. 17 urterekin ezkondu eta Parisera joan zen bizitzera 61 urteko senarrarekin (judu frantziarra), 20 urte bete arte ikasten jarraitu ahal izateko. Alaba bat izan zuen brasildar batekin bigarren aldiz ezkonduta.

## Ibilbidea
### Much Loved eta eztabaida

Bere lehen film luzea Much Loved izan zen, Nabil Ayouchek zuzendua. Abidarrek egindako felazio ez simulatu bat zuen eszena batek betoa jarri zion filmari Marokon
Abidarrek mehatxuak jaso zituen eta 2015eko azaroan Casablancan bortizki egin zioten eraso eta handik gutxira herrialdetik atera zen Frantziara bidean. 2016ko urtarrilean, Cesar sarietarako izendapena jaso zuen, emakumezko aktore onenaren kategorian, filmean egindako lanagatik.
Much Loved pelikulan agertu eta Frantzian kokatu ondoren, Abidarrek Michael Hanekeren Happy End pelikulan parte hartu zuen 2017an, Claireren papera antzeztuz. Urte horretan bertan Antoine Desrosièresen Des bails de rêve filmean agertu zen, nazioartean Sextape izenez ezaguna.Filma Canneseko Nazioarteko Zinema Jaialdian estreinatu zuten, 2018ko maiatzaren 10ean. Urte horretan bertan, Philippe Fauconen Amin film dramatikoaren aktore-zerrenda osatu zuen, 2018ko Canneseko Zinemaldiko Errealizadoreen Hamabostaldian erakutsi zena.

## Filmografia

| Urtea | Izenburua | Papera |
| 2014 | Much Loved | Noha |
| 2017 | Happy End | |
| 2017 | Des bails de rêve | La mère |
| 2018 | Amin | |
| 2019 | Una chica fácil | Dounia |

## Erreferentziak

* 1 2 «Loubna Abidar, fière frondeuse» Libération.fr 2015-09-15.
* ↑ Rebourg, Amandine. (6 de noviembre de 2015). Loubna Abidar, star du film "Much Loved", victime d'une violente agression au Maroc. Metro International.
* ↑ «‘Golden Years,’ ‘Marguerite,’ ‘Dheepan,’ ‘Mustang’ Lead Cesar Nominations» Variety.
* ↑ «Antoine Desrosières resurfaces at Cannes with Sextape» Cineuropa 9 de mayo de 2018.
* ↑ «Cannes 2018 : la sélection Un certain regard» Critique Film 9 de mayo de 2018.
* ↑ «Cannes: Directors' Fortnight unveils 2018 line-up» ScreenDaily.
* ↑ «Cannes: Directors' Fortnight Lineup Boasts Colombia's 'Birds of Passage,' Nicolas Cage in 'Mandy'» Variety.

## Kanpo estekak

* Datuak: Q21409355
* Multimedia: Loubna Abidar / Q21409355
# Club Independiente Santa Fe

Club Independiente Santa Fe Kolonbiako talde ezaguna da, Bogotá hiriburukoa. Kolonbiako 9 liga irabazi ditu, azkena 2016o Finalización txapelketa.

## Palmaresa
### Kolonbian: 13

* Kolonbiako futbol liga (9): 1948, 1958, 1960, 1966, 1971, 1975, 2012(A), 2014(F), 2016(F)
** Apertura (A), Finalización (F)
* Kolonbiako futbol kopa (2): 1989, 2009.
* Superliga Colombiana (3): 2013, 2015, 2017.

### Nazio artean: 2

* Libertadores Kopa:
** Final erdiak (2): 1961, 2013.
* Hego Amerikako Kopa:
** Txapelduna (1): 2015.
* CONMEBOL Kopa:
** Finalista (1): 1996.
* Merconorte Kopa:
** Finalista (1): 1999.
* Suruga Bank Txapelketa:
** Txapelduna (1): 2016.

## Kanpo estekak

* (Gaztelaniaz) Independiente Santa Fe-ren webgunea
* Datuak: Q1424072
* Multimedia: Club Deportivo Independiente Santa Fe / Q1424072
# Nazka (musika taldea)

Nazka Oi! punk estiloko musika talde bat da, 2020an sortua, Bizkaian, Uribe Kostako Algortako auzoan.

## Historia

Taldea 2020ko udan Agurainen (Araba) sortzea erabaki zuten; hala ere, hasiera hartan musikaz gauza handirik ez zekitenez, lehen pausoak hurrengo Gabonetan eman zituzten. Hasiera batean, Manex, Fili, Saras eta Xabi ziren taldekideak, eta bakoitza bere instrumentuarekin harremanetan jartzen hasi zen. Lehen entseguak Grabasonic-en egin zituzten, eta, beranduago, Txorimalon aritzea lortu zuten. Lehen kontzertua Txorimalon bertan eman zuten, Manex eta Fili gitarran, Trespu baxuan, Maltzur baterian, eta Saras eta Xabi abeslari zirela. Gaur egungo taldea Trespu (Aimar), Terrones (Mikel), Fili (Oinatz) eta Manex dira.

## Musika estiloa

Nazka taldeak punk elementuak ditu bere musikan, punkaren iraultza eta espiritua, kritika sozialarekin batera, oso presente da haien letran eta soinuetan. Punk estiloa gehienetan abestien energiak eta erritmo azkarrak adierazten ditu. Taldeak bere jatorrizko estiloa mantentzen du, baina bestelako influentziak ere irudikatzen ditu, hala nola rock alternatiboa.
Gainera, Nazka Boliviako musikaren hainbat ezaugarri integratzen ditu, folklore eta instrumentazio tradizionala erabiliz. Musika boliviarreko erritmoak eta melodiak euren estiloan ikusi daitezke, horrela desberdintzen dira beste punk talde batzuekin eta aniztasun musikal bat eskaintzen dute.

## Taldekideak

* Oinatz (Fili): Abeslaria
* Mikel (Terrones): Bateria
* Manex: Gitarra
* Aimar (Trespu):Baxua

## Diskografia
### Diskoak

* Bizirik Gabiltza (2022).

### EP-ak

* Etorkizunik Ez, (2024).

### Singleak

* Nazka Crew (2024)
* R&R ala hil (Chaos in Algorta)(2024)

## Erreferentziak

* ↑ Barruetabeña Rivallo, Asier. «Nazka: "Denborarekin, eszena indartsuagoa izango da"» Hiruka 2022-06-16.
* ↑ https://open.spotify.com/album/2PT2EGmj7P9ezX6KyLp93k?si=QmjS2SM9Q_KWze7ltxkjVA
* ↑ https://open.spotify.com/album/09Tab5gFEaTAzeX2mQISIt?si=J6fVnU6zRG2LYsjwNmz32w
* ↑ https://open.spotify.com/album/6QpDXu4RfgiVLjQWS06xEY?si=kho1W5dkTgmBJLGP5QAyEQ
* ↑ https://open.spotify.com/track/2VM3ERTDlTSVls5DcGC5YN?si=51f7e3bd7cd54d49
# San Sebastianen martirioa (Grekoa, Palentzia)

San Sebastianen martirioa Grekoak 1577 inguru margotutako margolan bat da, Palentziako katedralean ikus daitekeena. Ez da San Sebastian santuari buruz margolariak egindako lan bakarra, beste bat baitago lehenago Bukaresten gordetzen zena eta bi zatitan dagoen bat El Pradon gordetzen dena. Santuaren irudikapenetan ohikoa denez, biluztasuna eta gezien zauriak dira nagusi.

## Deskribapena

Margolaria Espainiara iritsi eta gutxira egindako mihise honek San Sebastian gazte bat erakusten du biluzik, zuhaitz bati lotuta, eta saihetsean gezi bat sartuta. Beste bi gezi agertzen dira zuhaitzaren enborrean. Ezkerreko hankak —arroka baten gainean tolestuta— eta eskuinekoak —lurrean tinko, belaunak harkaitza ukituta— contraposto bat osatzen dute, enborreko eta eskuineko besoko muskulatura nabarmenduta, bizkarrari lotuta. Beste besoa, mihisearen goiko eskuineko erpinerantz luzatuta, eskua erorita, areagotu egiten da martirioaren aurrean abandonatuta sentitzeko sentsazioa. Enborrak eta buruak, ezkerrerantz pixka bat okertuta, itxura manierista dute. Santuaren alderdi heroikoa, biluziarekiko interesa —ezohikoa garai hartako espainiar pinturan— eta jarrera ezegonkor eta behartua Michelangeloren antza izan daitezke, haren lanak Erroman ikusi baitzituen Grekoak.
Hondoan zeru urdin sakona ageri da, itxura metalikoko marra zuriz hornitua, tonalitate arre eta berdeko zuhaitzak dituen paisaia laburra, eta urruntasunean diluitutako pertsonaia batzuk, suplizioaren egileak, agian. Figura inguratzen duen giroa oso errealista da, santua lotuta dagoen pikondoaren irudikapen egiazkoarekin, eta bere aurpegiaren xehetasunekin. Ez dago naturaz gaindiko erreferentziarik, martiriak zerura begira duen begirada izan ezik. Artistak oso antzeko konposizioa erabili zuen obra berantiar batean: San Jeronimo penitentea, Washingtongo National Galleryn dagoena.
Irudia pintzelkada lodi eta enpastatuz osatuta dago; hondokoak, berriz, finagoak eta solteagoak dira. Gama kromatikoa Grekon ohikoa baino murritzagoa da. Argiari tratamendu interesgarria ematen bazaio ere, aipatzekoa da ez dagoela loriazko hausturarik, margolariaren antzeko lanetan ohikoa dena.

## Erreferentziak

* ↑ Wattenberg, Eloísa, ed. (1999). Memorias y esplendores: Catedral de Palencia, 1999. Fundación Las Edades del Hombre ISBN 978-84-88265-86-9. (Noiz kontsultatua: 2025-01-20).
* ↑ Gudiol, José. (1982). Doménikos Theotokópoulos: El Greco, 1541-1614. Ediciones Polígrafa ISBN 978-84-343-0031-6. (Noiz kontsultatua: 2025-01-20).

## Kanpo estekak

* Datuak: Q3720171
* Multimedia: El martirio de San Sebastián, de El Greco (Catedral de Palencia) / Q3720171
# Aïcha Liviana Messina

Aïcha Liviana Messina (Paris, 1976ko irailaren 4a) Txilen bizi den frantziar filosofoa da.

## Biografia

Liviana Messinak lizentziatura ikasketak egin zituen eta filosofiako magisterra lortu zuen Paris I Panthéon-Sorbonneko Unibertsitatean, Frantzian.
Filosofiako Doktoretza lortu zuen Estrasburgo II Unibertsitatean Filosofiaren destino inuzentea tesiarekin, Gerard Bensussan filosofo frantziarraren gidaritzapean.
Filosofia kontinentala, filosofia eta literatura eta filosofia garaikide frantsesa dira bere arloak
2020ko martxotik 2021era bitartean, Filosofiako Doktoretza programaren zuzendaria izan zen Diego Portal Unibertsitatean. Gaur egun unibertsitate bereko irakasle titularra da eta Filosofia Institutuko zuzendaria (Humanitateen Institutu ohia).
Zutabegilea da La Tercera, The Clinic eta El Mostrador bezalako Txileko hedabideetan.

## Lanak
### Liburuak

* Poser me va si bien. POL, 2005.
* Argent/Amour. Le livre blanc de manuscrits de 1844. Ed. Les carnets du portique, 2009.
* Entonces soy yo. Cuadro de Tiza Ediciones, 2015.
* L’anarchie de la paix. Levinas et la philosophie politique. Editions du CNRS, 2018.
* Feminismo y revolución. Crónica de una inquietud. Santiago 2019. Metales Pesados, 2020.
* La anarquía de la paz. Levinas y la filosofía política. Ediciones UDP, 2021.
* The writing of innocence. Maurice Blanchot and the Deconstruction of Christianity. SUNY, 2022.

### Elkarlanean argitaratutako liburuak

* Una falla en la lógica del universo. Cartas desde la cornisa, Constanza Michelsonekin. Metales Pesados, 2020.

## Erreferentziak

* 1 2 3 Cuerpo académico: Aïcha Liviana Messina. .
* ↑ «Le destin innocent de la philosophie» Université Marc Bloch (Strasbourg) 2007.
* ↑ Los círculos de la infancia. Revista Santiago 11 de diciembre 2020.
* ↑ Coloquio en torno a «La anarquía de la paz» de Aïcha Liviana Messina. Instituto de Filosofía UDP 13 de diciembre de 2018.
* ↑ Profesora Aïcha Liviana Messina asume como nueva directora del Doctorado en Filosofía. 10 de enero de 2020.
* ↑ Universidad Diego Portales crea Instituto de Filosofía. 4 de diciembre de 2017.
* ↑ Etiqueta: aicha liviana messina. .
* ↑ Etiqueta: Aïcha Liviana. .
* ↑ Autor: Aïcha Liviana Messina. .
* ↑ Aïcha Liviana Messina. .
* ↑ «Messina, Aïcha Liviana. L’anarchie de la paix. Levinas et la philosophie politique. Paris: CNRS Éditions, 2018. 224 pp.» Ideas y valores: Revista Colombiana de Filosofía 69 (174): 214-219. 2020 ISSN 0120-0062..
* ↑ «Aïcha Liviana Messina. Feminismo y revolución. Crónica de una inquietud. Santiago 2019. Fragmentos de una paz insólita (Metales Pesados, 2019)» Nomadías (29): 405-409. 2020.

## Kanpo estekak

* Datuak: Q106444634
# Reľov

Reľov Eslovakiako udalerri bat da, Kežmarokeko barrutian kokatuta. 14,98 km²ko azalera du eta 361 biztanle 2017ko datuen arabera.

## Historia

Idatzizko lehen aipamena 1314. urtekoa da.

## Demografia
### Bilakaera demografikoa

* Biztanleria
* Datu-iturria: Počet obyvateľov SR k 31. 12. 2017

## Kanpo estekak

* Udalaren webgunea
* Datuak: Q1094122
* Multimedia: Reľov / Q1094122
# J-M267 haplotalde

J-M267 haplotaldea edo J1 haplotaldea J haplotaldearen subklado bat da, bere klado anaia den J-M172 haplotaldearekin batera, normalki J2 ere deitua. Haplotaldearen ordezkari ezagunik zaharrena Georgiako Satsurblia leizean aurkitutako Kaukasoko Ehiztari-Biltzaile bat zen. Haplotaldearen sorrera orain dela 17.000 eta 24.000 urte artean kalkulatu da, Iranen, Kaukasoan edo Mesopotamian.
Lerro honetako gizonek aitaren bideko arbaso komun bat dute, Y kromosoma berberarekin, nukleotido bakarreko polimorfismoaren mutazioa berberarekin, M267 izenekoa. Haplotaldea oso ugaria da Arabiar penintsulan eta Mendebaldeko Asian. Asiatik kanpo Sudanen presentzia nabarmena du. Kaukasoan, Etiopian eta Ipar Afrikan ere nabarmena da. Sortaldean bizi direnen artean, juduen artean ere hedatuta dago, bereziki Cohen abizena dutenen artean. Hegoaldeko Europan eta Erdialdeko Asian badaude agerpen nabarmen gutxi batzuk.

## Erreferentziak

* ↑ «J1 YTree» www.yfull.com (Noiz kontsultatua: 2025-02-20).
* ↑ (Ingelesez) Di Giacomo, F.; Luca, F.; Popa, L. O.; Akar, N.; Anagnou, N.; Banyko, J.; Brdicka, R.; Barbujani, G. et al.. (2004-10-01). «Y chromosomal haplogroup J as a signature of the post-neolithic colonization of Europe» Human Genetics 115 (5): 357–371. doi:10.1007/s00439-004-1168-9. ISSN 1432-1203. (Noiz kontsultatua: 2025-02-20).
* ↑ (Ingelesez) Chiaroni, Jacques; King, Roy J.; Myres, Natalie M.; Henn, Brenna M.; Ducourneau, Axel; Mitchell, Michael J.; Boetsch, Gilles; Sheikha, Issa et al.. (2010-03). «The emergence of Y-chromosome haplogroup J1e among Arabic-speaking populations» European Journal of Human Genetics 18 (3): 348–353. doi:10.1038/ejhg.2009.166. ISSN 1476-5438. PMID 19826455. PMC PMC2987219. (Noiz kontsultatua: 2025-02-20).
* ↑ (Ingelesez) Sahakyan, Hovhannes; Margaryan, Ashot; Saag, Lauri; Karmin, Monika; Flores, Rodrigo; Haber, Marc; Kushniarevich, Alena; Khachatryan, Zaruhi et al.. (2021-03-23). «Origin and diffusion of human Y chromosome haplogroup J1-M267» Scientific Reports 11 (1): 6659. doi:10.1038/s41598-021-85883-2. ISSN 2045-2322. PMID 33758277. PMC PMC7987999. (Noiz kontsultatua: 2025-02-20).
* ↑ (Ingelesez) Cinnioğlu, Cengiz; King, Roy; Kivisild, Toomas; Kalfoğlu, Ersi; Atasoy, Sevil; Cavalleri, Gianpiero L.; Lillie, Anita S.; Roseman, Charles C. et al.. (2004-01-01). «Excavating Y-chromosome haplotype strata in Anatolia» Human Genetics 114 (2): 127–148. doi:10.1007/s00439-003-1031-4. ISSN 1432-1203. (Noiz kontsultatua: 2025-02-20).

## Kanpo estekak

* Datuak: Q4118590
# R-DF27 haplotalde

R-DF27 haplotaldea, R1b1a2a1a2a ere deitua, Y kromosomaren giza-haplotaldeetako bat da, S250 izenez ere ezagutzen den DF27 markatzailearen presentziak definitzen duen R1b haplotaldearen azpibanaketa dena.
Duela 4.200 urte inguru, Neolitoak Brontze Aroari bide eman zionean, Iberiako ipar-ekialdean garatu zela uste da. DF27 azpitaldeak zeltiberiarrek osatutako erromatarren aurreko erresumekin estu lotuta daude.
Gaur egun nagusi da Pirinio Atlantikoetan, Euskal Herrian, Asturiasen, Galizian, Portugalen, Aragoin eta Katalunian, eta presentzia txikia du Frantzian eta ehuneko txikietan Alemanian eta Polonian. Laginketetan, euskaldunen % 70etan topatu zuten, % 40 iberiar populazioetan, baina azkar jaitsi zen Frantzian, % 6tik % 20ra. Latinoamerikan ere aurkitu dute, iparraldetik hegoalderako komertzio kolonial bideei lotuta.
Gutxienez 47 azpiklado identifikatu dituzte, guztiak mendebaldeko europarrak, eta horietatik 19 inguru Iberiaren tipikoak direlarik. R-M167, katalanei lotua, eta R-M153, euskaldunei lotua, DF27ren azpiklado espezifikoak dira.

## Azpikladoak

* DF27*
* R1b1a1a2a1a2a1-Z195
* ZZ12_1
* SK1907

## Erreferentziak

* ↑ (Ingelesez) «Analysis of the R1b-DF27 haplogroup shows that a large fraction of Iberian Y-chromosome lineages originated recently in situ» Nature (Springer) 2018-01-26.
* ↑ (Ingelesez) Solé-Morata, Neus; Villaescusa, P.; García-Fernández, C. et al.. (2017). Scientific Reports 7 (7341) doi:10.1038/s41598-017-07710-x..
* ↑ (Ingelesez) Rocca, Richard ; Gregory Magoon, David F. Reynolds, Thomas Krahn, Vincent O. Tilroe, Peter M. Op den Velde Boots, Andrew J. Grierson. (2012). «Discovery of Western European R1b1a2 Y Chromosome Variants in 1000 Genomes Project Data: An Online Community Approach» PLOS Biology 7 (8) doi:10.1371/journal.pone.0041634..
* ↑ «Euskaldunen kromosoma bat Latinoamerikan» Campusa (Noiz kontsultatua: 2025-02-20).
* ↑ (Ingelesez) R1b Y-full tree «Haplogroup YTree v8.10.00 2012-2021» YFull.
* ↑ (Ingelesez) Martínez-Cruz, Begoña; Harmant, Christine; Platt, Daniel E.; Haak, Wolfgang; Manry, Jeremy; Ramos-Luis, Eva; Soria-Hernanz, David F.; Bauduer, Frédéric; Salaberria, Jasone; Oyharçabal, Bernard; Quintana-Murci, Lluis; Comas, David. (2012). «Evidence of Pre-Roman Tribal Genetic Structure in Basques from Uniparentally Inherited Markers» Molecular Biology and Evolution 29 (9): 2211–2222. doi:10.1093/molbev/mss091..

## Kanpo estekak

* Datuak: Q55613374
# Nirmal Puwar

Nirmal Puwar soziologoa da, Londresko Unibertsitateko Goldsmiths Fakultateko Soziologia Sailean irakasle dihardu, eta Methods Lab-eko zuzendarikidea da.
Feminist Review argitaletxe kolektiboko kidea da 2000tik.

## Argitalpenak

Puwarrek 17 bilduma argitaratu ditu, honako hauek barne:
* Post-koloniala Bourdieu;
* Orientalism and Fashion;
* Intimacy in Research;
* Live Methods;
* South Asian Women in the Diaspora.
Puwarrek postkolonialismoaren, arrazen eta generoaren instituzioei buruzko saiakerak eta ikerketak idatzi ditu, baita metodologia kritikoak eta bi liburu ere:
* Space Invaders: race, gender and bodies out of place (2004), non argudiatzen baitu aniztasunak zuritasunaren pertzepzioekin duela zerikusia, zuritasunak nola funtzionatzen duen beharrean.
* Fashion and Orientalism (2003).
2007an, Coventry Ritz filma zuzendu zuen, eta "arkitektura hutsaren aztarna kezkagarriak eta erabili gabeko espazioa" azpimarratu zituen.

## Erreferentziak

* ↑ «Nirmal Puwar BA MA PhD» Goldsmiths, University of London.
* ↑ Puwar, Nirmal. (2009). «A Feminist Review roundtable on the (un) certainties of the routes of the collective and the journal» Ex aequo (19): 23–32. ISSN 0874-5560..
* ↑ «Racism in the Body of the Academy: Statues and Classrooms | TORCH» torch.ox.ac.uk.
* ↑ «Space Invaders: race, gender and bodies out of place» Research Gold.
* ↑ Canas, Tania. «Diversity is a white word» ArtsHub Australia.
* ↑ «Fashion and Orientalism» research.gold.ac.uk 2003.
* ↑ «Coventry Ritz Cinema [video | darkmatter Journal»] www.darkmatter101.org.

## Kanpo estekak

* Datuak: Q41555686
# Oihana Bartra

Oihana Bartra Arenas (Santutxu, Bilbo, 1984ko urtarrilaren 6a) euskal filologoa, irakaslea, itzultzailea eta bertsolaria da.

## Bizitza

Santutxuko Bertso Eskolan hasi zen bertsotan 15 urterekin. Euskal Filologian lizentziatu zen Deustuko Unibertsitatean.

### Lan ibilbidea

Lanbidez irakaslea eta itzultzailea da, bertsolaritzarekin uztartuta.
2025ean Bilboko aratusteetako Farolin harroa eta Zaranbolas alaia izateko, hurrenez hurren, Josu Camara aktorea eta Oihana Bartra bertsolaria izan ziren aukeratuak eta epai eguna otsailaren 28a Plaza Berrian.

## Txapelketak

* Bertsolari Txapelketa Nagusia
** final laurdenak (4): 2009, 2013, 2017, 2022
* Bizkaiko Bertsolari Txapelketa
** laugarren (1): 2014
** seigarren (1): 2023
** finalaurrekoak (9): 2002, 2004, 2006, 2008, 2010, 2012, 2016, 2018 eta 2021
* Eskolartekoa:
** Euskal Herriko Eskolarteko Bertsolari Txapelketa:
*** bigarrena (1): 2001
** Bizkaiko Eskolarteko Bertsolari Txapelketa:
*** txapelduna (2): 2000 (txikitan), 2001 (handitan)

## Sariak

* Osinalde saria (1): 2004
* Bilboaldeko Bertsolari Txapelketa (1): 2004
* Abra saria (1): 2005
* Hernandorena saria (1): 2005
* Bagare sariketa (1): 2005
* Plazatik Gaztetxera (1): 2005

## Erreferentziak

* 1 2 3 Elkartea, Xenpelar Dokumentazio Zentroa – Bertsozale. Oihana Bartra - Biografiak - BDB. Bertsolaritzaren datu-basea. (Noiz kontsultatua: 2017-01-20).
* 1 2 «Josu Camara aktorea eta Oihana Bartra bertsolaria izango dira Bilboko aratusteetako Farolin eta Zaranbolas» Berria 2025-02-14 (Noiz kontsultatua: 2025-02-20).
* ↑ (Gaztelaniaz) Maintenant, María de. (2025-02-13). «Josu Cámara y Oihana Bartra serán Farolín y Zarambolas del Carnaval de Bilbao» El Correo (Noiz kontsultatua: 2025-02-20).
* ↑ (Gaztelaniaz) «BILBAO PRESENTA LA PROGRAMACIÓN DEL CARNAVAL 2025 Y A LOS PERSONAJES DE FAROLIN Y ZARAMBOLAS - Noticiaspress.es» noticiaspress.es 2025-02-19 (Noiz kontsultatua: 2025-02-20).
* ↑ (Gaztelaniaz) SER, Cadena. (2025-02-19). «Bilbao calienta motores para el Carnaval 2025» Cadena SER (Noiz kontsultatua: 2025-02-20).
* ↑ (Gaztelaniaz) López, Borja. (2025-02-13). «Josu Camara y Oihana Bartra serán Farolín y Zarambolas en el Carnaval de Bilbao 2025» Deia (Noiz kontsultatua: 2025-02-20).
* ↑ (Gaztelaniaz) Irratia, Radio Popular-Herri. (2025-02-14). «Josu Camara y Oihana Bartra serán Farolín y Zarambolas» Radio Popular de Bilbao (Noiz kontsultatua: 2025-02-20).

## Kanpo estekak

* Oihana Bartrari elkarrizketa: Bellik agerian uzten du gerra garaietan ere maitatzen dela" Berria 2020.09.11
* Oihana Bartra. Bertsoa.eus. Bideoak 50etik gora bertsorekin.
* Datuak: Q12265028
# Ibn Abi Zar

Abū al-Hassan ‘Alī ibn Abī Zar‘ al-Fāsī (arabieraz: أبو الحسن علي بن أبي زرع الفاسي‎; ? - 1310ko hamarkada) Marokoko Erdi Aroko historia kontatzen duen Rawd al-Qirtas liburu ospetsuaren ustezko idazlea izan zen. Abi Said Uthman II.a sultanak eskatutako idatzi zuen liburua. Bere izena ere ez da guztiz ezaguna, modu askotan idatzi baita, Erdi Aroan zirkulazioan egon ziren eskuizkribu kopuru handiaren ondorioz. Fezen ikasi zuela ere badakigu.
# Alvin Christian Kraenzlein

Alvin Christian "Al" Kraenzlein (1876ko abenduaren 12a - 1928ko urtarrilaren 6a) atleta estatubatuarra izan zen.

## Biografia

Milwaukee-n (Wisconsin) jaio zen eta Wisconsin-Madison-eko Unibertsitatean eta Pennsylvaniako Unibertsitatean ikasi zuen. 1897an irabazi zuen titulua, Amateur Athletic Union-eko (AAU) 220 yardako hesi-lasterketa. AAU-ko 5 titulu eta Intercollegiate Association of Amateur Athletes of America-ko 8 titulu irabazi zituen. Parisko 1900eko Udako Olinpiar Jokoetan lau lasterketa irabazi zituen, 60 metroko lasterketa, 110 metroko hesi-lasterketa, 200 metroko hesi-lasterketa eta luzera-jauzia. 1900eko hamarkadaren amaieran erretiratu zen, munduko 6 errekor zituela.
Joko olinpikoen edizio berean lau olinpiar titulu irabazi zituen lehen atleta izan zen. Horrez gain, atletismoan banakako lasterketetan hori egin duen atleta bakarra da.

## Kanpo estekak

* Datuak: Q312863
* Multimedia: Alvin Kraenzlein / Q312863
# Thelma Hopkins

Thelma Elizabeth Hopkins (Kingston upon Hull, 1936ko martxoaren 16a – Edmonton, 2025eko urtarrilaren 10a) iparirlandar atleta izan zen.
Ingalaterran jaio eta Belfasten hazi zen. Franz Stampfl izan zuen entrenatzaile eta Britainia Handiaren ordezkari izan zen 1956ko Udako Olinpiar Jokoetan. Bertan zilarrezko domina irabazi zuen gorako jauzian 1,67 metroko jauziarekin, Mariya Pisareva sobietarrarekin berdinduta. Gainera, Europako txapelduna eta Commonwealtheko txapelduna izan zen 1954an. 1956ko maiatzaren 5ean munduko errekorra ezarri zuen 1,74 metroko jauziarekin.
Belar hockeyan ere aritu zen eta 40 partidutan parte hartu zuen Irlandako hockey selekzioarekin. Gainera, Irlanda ordezkatu zuen squashean.
1958an, kiroleko apartheidaren aurkako eta arraza-berdintasunaren aldeko sinatzaileetako bat izan zen.

## Udako Olinpiar Jokoetako emaitzak

Udako Olinpiar Jokoak :
| Urtea | Lekua | Domina | Proba |
| 1956 | Melbourne Australia | 02 ! | Gorako jauzia |

## Kanpo estekak

* Datuak: Q449724
* Multimedia: Thelma Hopkins / Q449724
# Arne Åhman

Arne Åhman (Nordingrå, 1925eko otsailaren 4a - Umeå, 2022ko uztailaren 5a) suediar atleta izan zen, jauzi hirukoitzean espezialitatua.
1948ko Udako Olinpiar Jokoetan jauzi hirukoitzeko txapeldun olinpikoa izan zen, 15,400 metroko jauziarekin.
Gainera, brontzezko domina irabazi zuen jauzi hirukoitzeko proban Europako Txapelketan Oslon 1946an, eta zilarrezko domina gorako-jauzian Europako Txapelketan Bruselan 1950ean.
Irakaslea izan zen lanbidez.
# Vera Krepkina

Vera Samuilovna Krepkina (Kotelnitx, Kirov oblasta, 1933ko apirilaren 15a - Kiev, 2023ko apirilaren 25a) errusiar-ukrainar atleta izan zen.
Sobietar Batasuneko taldearekin lehiatu zen 1952, 1956 eta 1960ko Udako Olinpiar Jokoetan. Hiru jokoetan laugarren geratu zen 4 × 100 metroko lasterketan. 1960ko jokoetan, ezustean irabazi zuen urrezko domina luzera jauziko proban, 6,37 metroko distantziarekin. Gainera, errekor olinpikoa izan zen.
Erretiratu ondoren, haurren atletismoko entrenatzaile lanetan aritu zen Ukrainan.

## Palmaresa

Olinpiar Jokoak
* 1960: luzera-jauzia, zilarrezko domina
Europako txapelketak
* 1954: 4×100 metro errelebo, urrezko domina
* 1958: 4×100 metro errelebo, urrezko domina
* 1958: 100 metro, zilarrezko domina

## Kanpo estekak

* Datuak: Q240595
* Multimedia: Vera Krepkina / Q240595